<classify> Akizungumza na gazeti hili kwa njia ya simu jana Ndolanga alisema kuwa kosa la rushwa linatakiwa kifungo cha maisha kama Blatter alivyowahi kumfungia Mohamed bin Hammam ambaye alikuwa raia wa bara la Asia kwa madai ya rushwa ya tenda ya kuandaa kombe la dunia hivyo na yeye alistahili kufungiwa maisha.Ninavyoona mimi kosa la rushwa linastahili adhabu ya maisha hivyo Blatter na Platin walistahili kufungiwa maisha na si miaka minane, alisema Alhaj Ndolanga. Pia alisema Blatter hatoweza kugombea tena uongozi Fifa baada ya kumaliza adhabu hiyo kwani kanuni za Fifa hazimruhusu mtu aliyezidi umri wa miaka 75 kugombea na yeye ana miaka 79 japo alishatangaza kutogombea tena katika uchaguzi wa Februari mwakani.Pia Ndolanga aliwataka wajumbe wanaowakilisha vyama vya soka vya bara la Afrika, Fifa wawe wanazungumza kwenye mikutano na vikao mbalimbali ili kuondoa dhana ambayo ilikuwa imejengeka kuwa Blatter anasaidia Afrika wakati pesa inayotumika ni ya Fifa na inapitishwa na vikao husika na siyo hisani yake.Wawili hao wamekutwa na hatia ya ukiukaji wa masuala mbalimbali ikiwemo kashfa ya rushwa za dola za Marekani milioni mbili zilizokabidhiwa kwa Platini mwaka 2011. Hata hivyo wawili hao wamesisitiza kuwa hawana kosa lolote na wanajipanga kukata rufaa kwenye mahakama ya michezo CAS kupinga adhabu hiyo.Rais huyo wa Fifa tangu mwaka 1998, Blatter mwenye umri wa miaka 79 alijiweka pembeni tangu alipopata tuhuma hizo za rushwa na kupisha uchaguzi mkuu wa Shirikisho hilo ufanyike Februari mwakani.Naye nahodha wa zamani wa Ufaransa Platini, mwenye umri wa miaka 60 ambaye alionekana ndiye angechukua nafasi ya Blatter Fifa amekutwa na hatia kwa ukosefu wa maadili na kujihusisha na vitendo hivyo vya rushwa.Bingwa huyo mara tatu na mchezaji bora wa mwaka wa bara Ulaya na nahodha wa zamani wa Ufaransa, amekuwa Rais wa UEFA tangu mwaka 2007. Blatter na Platini pia wamepigwa faini ya dola za Mrekani 40,000 na 80,000 watakazotakiwa kulipa wakitumikia adhabu hiyo.Blatter alisema kuwa malipo aliyopewa Platini yalikuwa ya kazi aliyomfanyia lakini kamati ya maadili na nidhamu ya FIFA imewakuta na hatia ya kuwa yalikuwa malipo ya kiinua mgongo.Aidha, kamati hiyo ilisema vigogo hao pia wamekutwa na hatia ya kuingia mikataba kinyume na taratibu na kanuni za Fifa. Rais wa Shirikisho la soka Afrika CAF Issa Hayatou ndiye anayeshika nafasi ya Blatter kwa sasa mpaka utakapofanyika uchaguzi Februri mwakani.  <topic>: michezo 